CELEX: 52018PC0058
Language: fi
Date: 2018-02-09
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Unkarille soveltaa yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavaa erityistoimenpidettä

EUROOPAN KOMISSIO
            Bryssel 9.2.2018
            COM(2018) 58 final
            2018/0023(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Unkarille soveltaa yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavaa erityistoimenpidettä
            
               
         
         
            
               PERUSTELUT
            
            
               
                  Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                     1
                  , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
               
            
            
               Unkari on pyytänyt kirjeessä, jonka komissio kirjasi saapuneeksi 26. kesäkuuta 2017, lupaa jatkaa 10. joulukuuta 2015 annetun neuvoston täytäntöönpanopäätöksen (EU) 2015/2349
                  2
                voimassaoloa ja soveltaa näin ollen edelleen alv-direktiivin 193 artiklasta poikkeavaa toimenpidettä. Komissio on antanut alv-direktiivin 395 artiklan 2 kohdan mukaisesti ja saatuaan Unkarilta hakemuksen perusteluja koskevia lisätietoja Unkarin hakemuksen tiedoksi muille jäsenvaltioille 11. joulukuuta 2017 päivätyllä kirjeellä. Se on ilmoittanut Unkarille 12. joulukuuta 2017 päivätyllä kirjeellä saaneensa kaikki hakemuksen arviointiin tarvitsemansa tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Unkari ilmoitti komissiolle petollisista menettelyistä henkilöstön käyttöön asettamisen alalla, erityisesti tilapäistyövoimaa välittävien toimistojen ja samankaltaisia palveluja tarjoavien organisaatioiden kohdalla, kuten koulujen osuuskunnissa, joiden jäsenet työskentelevät kolmansille osapuolille. 
               
               
                  Yksi tämän tyyppisten palveluiden tarjonnan ominaispiirteistä on, että toiminta ei edellytä suuria investointeja tai erityisasiantuntemusta. Näin ollen on suhteellisen helppoa perustaa tällainen yritys, joka sitten lyhyen ajan kuluttua katoaa. Koska toiminta edellyttää vain vähäisiä investointeja, asiakkailta saatu arvonlisävero on usein huomattavasti suurempi kuin näistä investoinneista tai yleisemmin tuotantopanoksista vähennyskelpoinen arvonlisävero. Tuotantopanoksista maksettava arvonlisävero, joka ei ole vähennyskelpoinen, on näin ollen vain vähäinen kustannustekijä, kun nämä yritykset, joilla on vain vähän tai ei ollenkaan varoja, häviävät. Maksamattoman arvonlisäveron kokonaismäärää on vaikea tai mahdotonta periä takaisin.
               
               
                  Torjuakseen tilapäistyövoimaa välittävien toimistojen alv-petoksia Unkari pyysi vuonna 2014 poikkeusta alv-direktiivin 193 artiklasta, jotta sillä olisi lupa säätää, että kun on kyse sellaisen henkilöstön käyttöön asettamisesta, joka harjoittaa muuta toimintaa kuin alv-direktiivin 199 artiklan 1 kohdan a alakohdassa on lueteltu, veronmaksuvelvollinen on verovelvollinen, jonka käyttöön henkilöstö on asetettu (käännetyn verovelvollisuuden mekanismi). Lupa annettiin neuvoston täytäntöönpanopäätöksellä (EU) 2015/2349
                     3
                  , jonka voimassaolo päättyi 31. joulukuuta 2017. 
               
               
                  Unkari pyysi lupaa jatkaa alv-direktiivin 193 artiklasta poikkeavaa erityistoimenpidettä ja laajentaa samalla sen soveltamisala kattamaan eläkeläisten osuuskunnat. 
               
               
                  Unkarin toimittamien tietojen mukaan käännetyn verovelvollisuuden mekanismi on osoittautunut asianmukaiseksi ja tehokkaaksi välineeksi korruptoituneiden käytäntöjen torjumiseksi tilapäistyövoiman välityksen alalla. Unkarin mukaan näiden toimistojen lukumäärä väheni käännetyn verovelvollisuuden käyttöönoton jälkeen. Tiedot osoittavat samalla, että kotimaisten suoritusten verotettava määrä kasvoi rajusti vuonna 2016, vaikka verovelvollisten lukumäärä kyseisellä alalla väheni. 
               
               
                  Unkari ilmoittaa ottaneensa käyttöön lukuisia toimenpiteitä alv-petosten torjumiseksi (esim. uusien yritysten rekisteröitymisen lisääntynyt valvonta, lainsäädännön muutokset valvonnan tehostamiseksi, vasta rekisteröityjen yritysten kuukausittaiset arvonlisäveroilmoitukset, vähimmäispalvelumaksun ottaminen käyttöön koulujen osuuskuntien osalta, kassakuittien seuranta verkossa, maan sisäiset arvonlisäveron yhteenvetoilmoitukset tietyissä tapauksissa jne.). Unkarissa on suunnitteilla muita petostentorjuntatoimenpiteitä, joissa keskitytään erityisesti tilapäistyövoimaa välittäviin toimistoihin (esim. vuokratyösektorin alan kaventaminen, tämän alan toimintaan liittyvän takuun käyttöönotto, työllisyysturvan laajentaminen). Näistä toimenpiteistä huolimatta Unkari katsoo, että jotta alalle aiheutunutta vahinkoa voitaisiin vähentää lisää, on suojaa antava käännetyn verovelvollisuuden mekanismi säilytettävä. 
               
               
                  Unkari ilmoitti komissiolle lisäksi, että maassa aiottiin ottaa käyttöön uusi oikeudellinen instituutio eli eläkeläisten osuuskunnat. Koulujen osuuskuntien tavoin työskentelyn eläkeläisten osuuskunnissa katsotaan vastaavan vuokratyötä. Unkari pyytää tämän vuoksi, että käännetyn verovelvollisuuden mekanismia sovellettaisiin myös jälkimmäisiin osuuskuntiin. 
               
               
                  On huomattava, että alv-direktiivissä säädetään jo nykyisellään mahdollisuudesta soveltaa käännetyn verovelvollisuuden mekanismia henkilöstön käyttöön asettamiseen (alv-direktiivin 199 artiklan 1 kohdan b alakohta). Tämä mahdollisuus on rajattu pääasiassa kiinteään omaisuuteen (alv-direktiivin 199 artiklan 1 kohdan a alakohta). Ehdotettua poikkeustoimenpidettä olisi sen vuoksi sovellettava vain tilanteissa, jotka eivät jo kuulu alv-direktiivin piiriin.
               
            
            
               Koska poikkeustoimenpiteen hyväksyminen tapahtuu neuvoston täytäntöönpanopäätöksen (EU) 2015/2349 voimassaolon päättymisen jälkeen (eli 31. joulukuuta 2017 jälkeen), tällä ehdotuksella ei voida jatkaa aiempaa toimenpidettä. 
            
            
               Poikkeus ehdotetaan myönnettäväksi 31. joulukuuta 2020 saakka. Koska Unkarin jo toteuttamien toimenpiteiden ja niiden toimenpiteiden, jotka se aikoo ottaa käyttöön, pitäisi olla poikkeuksen voimassaolon päättymiseen saakka tehokkaita asianomaisen alan petosten torjunnassa, Unkarin ei katsota tarvitsevan tätä pidempää ajanjaksoa alv-direktiivin 193 artiklasta poikkeamiseksi tilapäistyövoimaa välittävien toimistojen käyttöön asettaman henkilöstön osalta. Sen vuoksi poikkeuksen voimassaoloa ei pitäisi olla tarpeen jatkaa. 
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla.
            
            
               •Toissijaisuusperiaate (jaetun toimivallan osalta) 
            
         
         
            
               Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen seuraavista syistä:
               
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.
               
               
                  Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on estää verovilppiä. Siinä ei ylitetä sitä, mikä on tarpeen petosten torjunnassa tietyllä alalla.
               
            
            
               •Toimintatavan valinta
            
            
               
                  Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva toimintatapa myös sen vuoksi, että se voidaan osoittaa yksittäisille jäsenvaltioille.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Unkarin esittämään hakemukseen ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisten asiantuntijoiden käyttö ei ollut tarpeen.
               
            
            
               •Vaikutustenarviointi
            
            
               Ehdotetun täytäntöönpanoasetuksen tarkoituksena on estää tietyntyyppisiä veropetoksia tai veron kiertämistä henkilöstön käyttöön asettamisen alalla Unkarissa. Käännetyn verovelvollisuuden mekanismin olisi autettava Unkaria lisää alv-petosten torjunnassa tällä alalla. Sen vuoksi poikkeustoimenpiteellä on myönteinen vaikutus. 
            
            
               Koska poikkeuksen soveltamisala on suppea ja voimassaoloaika rajallinen, vaikutukset ovat joka tapauksessa rajalliset.
            
            
               4.TALOUSARVIOVAIKUTUKSET
            
            
               
                  Ehdotuksella ei ole kielteisiä vaikutuksia EU:n talousarvioon.
               
            
            
               5.LISÄTIEDOT
            
            
               Ehdotus sisältää raukeamislausekkeen, jonka mukaisesti poikkeuksen voimassaolo päättyy 31. joulukuuta 2020.
            
            
               2018/0023 (NLE)
            
         
         
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Unkarille soveltaa yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavaa erityistoimenpidettä
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  4
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 193 artiklassa säädetään, että verovelvollinen, joka suorittaa verollisen tavaroiden luovutuksen tai verollisen palvelun, on pääsääntöisesti velvollinen maksamaan arvonlisäveron veroviranomaisille.
            
            
               (2)Torjuakseen alv-petoksia tilapäistyövoiman välityksen alalla Unkari pyysi vuonna 2014, että sille myönnettäisiin lupa ottaa käyttöön direktiivin 2006/112/EY 193 artiklasta poikkeava erityistoimenpide ja säätää, että kun on kyse sellaisen henkilöstön käyttöön asettamisesta, joka harjoittaa muuta toimintaa kuin kyseisen direktiivin 199 artiklan 1 kohdan a alakohdassa on lueteltu, veronmaksuvelvollinen on verovelvollinen, jonka käyttöön henkilöstö on asetettu, jäljempänä ’käännetyn verovelvollisuuden mekanismi’. Lupa annettiin neuvoston täytäntöönpanopäätöksellä (EU) 2015/2349
                  5
               , ja sen voimassaolo päättyi 31 päivänä joulukuuta 2017. 
            
            
               (3)Unkari on pyytänyt komissiossa 26 päivänä kesäkuuta 2017 vastaanotetuksi kirjatussa kirjeessä lupaa soveltaa kyseisen direktiivin 193 artiklasta poikkeavaa toimenpidettä, jolla henkilöstön vastaanottaja velvoitettaisiin maksamaan arvonlisävero. 
            
            
               (4)Komissio on direktiivin 2006/112/EU 395 artiklan 2 kohdan mukaisesti antanut Unkarin hakemuksen tiedoksi muille jäsenvaltioille 11 päivänä joulukuuta 2017 päivätyllä kirjeellä. Komissio ilmoitti Unkarille 12 päivänä joulukuuta 2017 päivätyllä kirjeellä, että se oli saanut kaikki hakemuksen arviointia varten tarpeellisina pitämänsä tiedot.
            
            
               (5)Unkarin toimittamien tietojen mukaan useat toimijat tilapäistyövoiman välityksen alalla harjoittavat petollista toimintaa suorittamalla palveluja maksamatta niistä arvonlisäveroa veroviranomaisille. Koska tämäntyyppinen toiminta ei välttämättä edellytä merkittäviä tuotantopanoksia tai investointeja, arvonlisävero, jonka nämä toimistot saavat, ylittää usein selvästi vähennyskelpoisen arvonlisäveron, jonka ne ovat maksaneet omille palvelun suorittajilleen. Monet näistä toimistoista, joilla on usein vain vähän tai ei ollenkaan varoja, katoavat tämän jälkeen nopeasti, vain muutaman kuukauden jälkeen, mikä tekee maksamattoman arvonlisäveron takaisinperinnän vaikeaksi tai mahdottomaksi.
            
            
               (6)Poikkeuksella poistettaisiin mahdollisuus tämäntyyppisiin veropetoksiin määräämällä henkilö, jolle palvelut suoritetaan, velvolliseksi maksamaan arvonlisävero tällaisissa tapauksissa. Unkari ilmoitti, että kun henkilöstön käyttöön asettamisen osalta otettiin Unkarissa käyttöön käännetyn verovelvollisuuden mekanismi, tilapäistyövoimaa välittävien toimistojen määrä väheni, mikä osoittaa markkinoiden puhdistuneen. Unkarin mukaan käännetyn verovelvollisuuden mekanismi on osoittautunut asianmukaiseksi ja tehokkaaksi välineeksi korruptoituneiden käytäntöjen torjumisessa tilapäistyövoiman välityksen alalla. 
            
            
               (7)Unkarin toimittamien tietojen mukaan käyttöön on otettu lukuisa määrä toimenpiteitä alv-petosten torjumiseksi, ja maassa suunnitellaan muita petostentorjuntatoimenpiteitä, joissa keskitytään erityisesti tilapäistyövoimaa välittäviin toimistoihin. Kyseisistä toimenpiteistä huolimatta Unkari katsoo, että jotta alalle aiheutunutta vahinkoa voitaisiin vähentää lisää, on suojaa antavan käännetyn verovelvollisuuden mekanismin soveltamista jatkettava. 
            
            
               (8)Useissa direktiivin 2006/112/EY 199 artiklan 1 kohdan a alakohdassa luetelluissa tilanteissa, joissa on kyse henkilöstön asettamisesta käyttöön, on jo nyt mahdollista ilmoittaa vastaanottaja velvolliseksi maksamaan arvonlisävero. Unkarille olisi tämän vuoksi annettava lupa soveltaa käännetyn verovelvollisuuden mekanismia sellaiseen henkilöstön käyttöön asettamiseen, joka ei vielä kuulu direktiivin 2006/112/EY soveltamisalaan.
            
            
               (9)Poikkeuksen kesto olisi rajattava ajallisesti. 
            
            
               (10)Toimenpiteillä, jotka Unkari aikoo toteuttaa, pitäisi saada poistettua petokset kyseiseltä alalta, eikä henkilöstön käyttöön asettamisen osalta tämän vuoksi pitäisi enää tarvita muuta poikkeusta direktiivin 2006/112/EY 193 artiklasta.
            
            
               (11)Poikkeus ei vaikuta arvonlisäverosta kertyviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
         
         
            
               1 artikla
            
            
               Poiketen siitä, mitä direktiivin 2006/112/EY 193 artiklassa säädetään, Unkarille annetaan lupa säätää, että veronmaksuvelvollinen on verovelvollinen, jonka käyttöön on asetettu henkilöstöä, joka harjoittaa muuta toimintaa kuin direktiivin 2006/112/EY 199 artiklan 1 kohdan a alakohdassa on lueteltu.
            
            
               2 artikla
            
            
               Tämä päätös tulee voimaan päivänä, jona se annetaan tiedoksi.
            
            
               Tämän päätöksen voimassaolo päättyy 31 päivänä joulukuuta 2020.
            
            
               3 artikla
            
            
               Tämä päätös on osoitettu Unkarille.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        EUVL L 330, 16.12.2015, s. 53. 
               
               
                  
                     (3)
                  
                        EUVL L 330, 16.12.2015, s. 53. 
               
               
                  
                     (4)
                  
                        EUVL L 347, 11.12.2006, s. 1.
               
               
                  
                     (5)
                  
                        Neuvoston täytäntöönpanopäätös (EU) 2015/2349, annettu 10 päivänä lokakuuta 2015, luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava toimenpide (EUVL L 330, 16.12.2015, s. 53).